На основу члана 337. став 3. Закона о енергетици („Службени гласник РС”, бр. 145/14, 95/18 - др. закон и 40/21) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О ОБЕЛЕЖАВАЊУ (МАРКИРАЊУ)

ДЕРИВАТА НАФТЕ

Члан 1.

У Уредби о обележавању (маркирању) деривата нафте („Службени гласник РС”, бр. 51/15 и 5/17), у члану 3. тачка 1) после речи: „GASNO ULJE 0,1” реч: „и” замењује се запетом, а после речи: „течни нафтни гас” додају се речи: „и уље за ложење”.

Тачка 6) мења се и гласи:

„6) услуга маркирања обухвата маркирање и узорковање деривата нафте, испоруку маркера и опреме за маркирање, мерење концентрације маркера у дериватима нафте, односно утврђивање присуства маркера у случају уља за ложење, испоруку уређаја и опреме за мерење концентрације маркера, односно за утврђивање присуства маркера у случају уља за ложење, одржавање и подешавање уређаја за мерење концентрације маркера, обуку и техничку помоћ, пропаганду услуге маркирања и на захтев обезбеђење мониторинга у складу са стандардом SRPS EN 14274;”.

Послe тачке 7) додајe се тачка 7а), којa гласи:

„7а) присуство маркера у случају уља за ложење је позитиван налаз поступка квалитативног одређивања постојања маркера у уљу за ложење;”.

Тачка 8) мења се и гласи:

„8) ниво дозирања маркера је количина маркера потребна за постизање циљане концентрације, односно присуства маркера у случају уља за ложење, у 1000 литара деривата нафте;”.

Тачка 9) мења се и гласи:

„9) енергетски субјекти су правна лица или предузетници који имају лиценцу за обављање енергетске делатности, који обављају енергетску делатност производње деривата нафте, енергетску делатност трговине нафтом, дериватима нафте, биогоривима, биотечностима, компримованим природним гасом, утечњеним природним гасом и водоником и енергетску делатност трговине моторним и другим горивима на станицама за снабдевање превозних средстава;”.

У тачки 13) речи: „теренским уређајем” замењују се речима: „лабораторијским уређајем, односно квалитативно утврђивање присуства маркера у случају уља за ложење”.

Члан 2.

У члану 13. после става 4. додаје се став 5, који гласи:

„У случају немогућности додавања маркера у складу са актом из члана 7. тачка 11) ове уредбе, лице из става 4. овог члана дужно је да одмах обавести обвезника маркирања и тржишну инспекцију.”.

Члан 3.

У члану 14. ст. 2. и 3. мењају се и гласе:

„Лице које пружа услугу маркирања дужно је да након маркирања изврши проверу концентрације маркера, односно присуства маркера у случају уља за ложење и изда потврду о провери концентрације маркера, односно присуства маркера у случају уља за ложење, на начин и у обиму утврђеном актом из члана 7. тачка 11) ове уредбе.

Лице које пружа услугу маркирања дужно је да, на захтев енергетског субјекта, као и министарства надлежног за послове енергетике, утврди концентрацију маркера, односно присуство маркера у случају уља за ложење и изда потврду о концентрацији маркера, односно потврду о присуству маркера у случају уља за ложење.”.

Члан 4.

У члану 16. став 3. тачка 1) подтачка (1) речи: „трговине нафтом, дериватима нафте, биогоривима и компримованим природним гасом”, замењују се речима: „трговине нафтом, дериватима нафте, биогоривима, биотечностима, компримованим природним гасом, утечњеним природним гасом и водоником”.

У ставу 4. после тачке 1) додаје се тачка 1а), која гласи:

„1а) решењем привремено забрани стављање у промет на тржиште Републике Србије деривата нафте уколико се у току инспекцијског надзора узорци не могу узети у складу са SRPS EN ISO 3170, SRPS EN ISO 3171, SRPS EN ISO 4257 и SRPS EN 14275;”.

У тачки 3) после подтачке (4) додаје се подтачка (5), која гласи:

„(5) предају деривата нафте оператерима за третман опасног отпада у складу са прописима из области животне средине;”.

Тачка 4) мења се и гласи:

„4) на писани захтев енергетског субјекта, који је поднет у року од највише 30 дана од дана утврђивања одступања од прописане концентрације маркера, и/или типа маркера, односно утврђивања негативног налаза поступка квалитативног одређивања постојања маркера у уљу за ложење, одреди анализу у националној лабораторији арбитражног узорка који се налази код тржишног инспектора;”.

У тачки 5) тачка на крају замењује се тачком запетом.

Додаје се тачка 6), која гласи:

„6) на писани захтев лица које врши услугу маркирања наложи обвезнику маркирања да омогући услове за додавање маркера и за то одреди рок.”.

Члан 5.

Ова уредба ступа на снагу осмог дана од дана објављивања у ,,Службеном гласнику Републике Србије”, a почиње да се примењује од 1. јануара 2023. године, осим одредаба члана 1. став 5, члана 2, члана 4. ст. 1 - 3. и члана 6. ове уредбе, које се примењују од дана ступања на снагу ове уредбе.

05 Број: 110-7260/2022

У Београду, 20. октобра 2022. године

В Л А Д А

ПРЕДСЕДНИК

Ана Брнабић, с.р.